撐

《撐》係一首喺香港反送中運動期間，由台灣董事長樂團發起，喺2019年香港七一遊行前夕推出嘅一首歌。呢首歌由吳永吉作曲，武雄填詞，由林夕負責填廣東話歌詞，何韻詩同黃耀明負責唱廣東話部分，另外參與嘅台灣音樂單位仲有大支、巴奈、吉那罐子、拍謝少年、冰島三郎、音速死馬、張雅淳、勞動服務、舒米恩、黃子軒、楊秀卿、滅火器樂團、儲見智、謝銘祐等。

歌詞內容 
成首嘅歌詞以華語同廣東話穿插，意思環繞台灣人支持香港人嘅民主運動，形容運動期間嘅境況就好似雨咁不停落，但係大家都要撐落去，跨過翻越香港政府傲慢嘅高牆。歌詞又提到，民主價值呢啲普世真理並無界限，抗爭過程唔需要感到孤單。 

因為另外關於呢首歌嘅理念，董事長樂團主唱吳永吉喺接受訪問嘅時候亦提到，覺得香港嘅時光返到白色恐怖嘅戒嚴時代，覺得心酸。如果而家唔企出嚟，下一代台灣人會怨恨佢哋點解當初唔企出黎幫佢哋講說話，又擔心台灣會變成好似香港咁。

製作過程 
雖然製作過程唔夠兩個禮拜，但已經集合咗好多港台兩地嘅音樂單位。製作人柯智豪就透露，由於過程好急，所以佢哋以蒐集檔案嘅方式，有啲歌手直接喺屋企自己錄影後將錄音Send過去，另外亦有同步預約台北嘅錄音室，等歌手一有時間就可以直接過嚟。例如滅火器主唱楊大正亦係利用舞台劇排練空檔，就趕過去錄製。

音樂錄影帶內容 
音樂錄影帶入面主要係台灣嗰邊參與歌手嘅錄音情況，另外亦有唔少反送中現場嘅場景，例如係香港警察用催淚彈等武器襲擊示威者，示威者被逼閃避，或者要戴上唔同防具嘅情景。

歌名《撐》嘅字體設計用膠帶黏貼成形，靈感係來自於反送中現場，香港民眾用膠帶黏貼嘅「反送中，護我城」字樣，鼓勵香港民眾撐起希望到天亮。

外間反應 
 呢首歌嘅MV擺咗上董事長樂團Facebook之後，香港學運領袖黃之鋒喺董事長樂團嘅貼文入面留言：「謝謝台灣的朋友！」。

同反修例運動有關嘅藝術創作

反逃犯條例修訂運動
2019年歌
國語歌